Motor van vermiste Kaapse onderwyser gevindDean Dempsey (24). Foto: Verskaf Die motor van Dean Dempsey, ŉ 24-jarige onderwyser van Malmesbury in die Wes-Kaap wat oor die naweek spoorloos verdwyn het, is verlate in die Oos-Kaap opgespoor. Maroela Media het Donderdagoggend verneem die polisie fokus nou die ondersoek onder meer in die Stormsrivier-omgewing. ŉ Soektog is van stapel gestuur na Dempsey, ŉ nuutaangestelde onderwyser aan Hoërskool Swartland, nadat hy Vrydag die koshuis waar hy inwoon, verlaat het. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste persone op te spoor, het Woensdag aan Maroela Media gesê Dempsey het aan die koshuisvader genoem dat hy ŉ vriend in Bloubergstrand gaan besoek. Die skool het ŉ vermiste-persone-saak aanhangig gemaak. Daar is aanvanklik berig dat Dempsey Vrydag die laaste keer by die skool gesien is. Sy vriend, Gerhard Willemse, het intussen aan Maroela Media bevestig dat Dempsey Vrydag wel omstreeks 17:00 by hom opgedaag het en dat hy hom die laaste keer gesien het toe Dempsey Saterdagoggend vroeg sou terugry Malmesbury toe om vir Maandag se klasse voor te berei. Daar word ook verneem dat sy koshuiskamer êrens oor die naweek glo ontruim is. Willemse het gesê dit was vir hom vreemd omdat Dempsey glad nie aan hom gemeld het dat hy die koshuis wil verlaat nie en opgewonde geklink het oor sy nuwe werk by die skool. Willemse het gesê Dempsey se WhatsApp-program het Saterdag en Sondag gewys hy is aanlyn. Dempsey het familie in Gauteng en sy vriendin woon in die Oos-Kaap en hulle het glo nog nie van hom gehoor nie. Die ondersoek duur voort. Rechner het ŉ beroep op mense gedoen om pamflette met inligting oor Dempsey se verdwyning op sosiale media te versprei, in die hoop dat iemand hom sal herken. Enigiemand met inligting oor waar hy hom moontlik kan bevind kan die Malmesbury-polisie by 022 482 7500, konst. Henry du Rand by 071 604 8379 of die Pink Ladies by 072 214 7439 bel.